**Kultūras ministrija jau sākusi darbu pie stratēģiskās sadarbības platformas „Radošā Latvija” izveides**

**Parakstot Nodomu protokolu par sadarbību Radošās Latvijas platformas izveidē, Kultūras ministrija (KM) apņemas izstrādāt politikas pamatnostādņu projektu „Radošā Latvija 2014. – 2020.”. KM uzņemas identificēt kultūras un radošo industriju pārstāvju, organizāciju un institūciju vajadzības un problēmas, meklējot nepieciešamās atbalsta formas, lai nodrošinātu šīs nozares attīstību un ilgtspēju. Tāpat nozīmīga būs ministrijas vēl plašāka sadarbība ar Latvijas un starptautiskām institūcijām, organizācijām un nevalstisko sektoru radošās industrijas jomā.**

Nodomu protokolu starp ministrijām, šodien, 14.martā, parakstīja kultūras ministre Žaneta Jaunzeme-Grende, izglītības un zinātnes ministrs Roberts Ķīlis, vides aizsardzības un reģionālās attīstības ministrs Edmunds Sprūdžs un Ekonomikas ministrijas valsts sekretārs Juris Pūce. Nodomu protokolā ministrijas vienojas par sadarbības jomām un uzdevumiem radošās Latvijas platformas izveidē, lai sekmētu radošā potenciāla apzināšanu un izmantošanu Latvijas konkurētspējas stiprināšanā, tautsaimniecības attīstībā un sabiedrības labklājības veicināšanā.

Ar protokola parakstīšanu ministrijas apņemas iekļaut noteiktus pasākumus radošā potenciāla atbalstam nozaru politikas plānošanas dokumentos; savstarpēji saskaņot Radošās Latvijas platformas attīstības jautājumus, atbalstot radošā potenciāla un inovācijas dimensijas iekļaušanu Nacionālajā attīstības plānā 2014. – 2020.gadam, kā arīsadarboties radošā potenciāla apzināšanā un aktivizēšanā visā Latvijā, veicinot tā attīstību īpaši reģionos.

Kultūras ministre jau apliecinājusi, ka pašlaik ministrijā jau uzsākts mērķtiecīgs darbs stratēģiskās sadarbības platformas „Radošā Latvija” izveidē. Ministre uzver, ka, pirmkārt, tā ir laba zīme, Latvijas radošajiem cilvēkiem, jo tā palielinās viņu iespējas ar savu darbību gūt aizvien lielākus panākumus. Plānots, ka Radošas Latvijas platformu veidos trīs komponentes: brīvprātīgā kustība *Radi!*, politikas plānošana dokuments - pamatnostādnes „Radošā Latvija 2014 – 2020” un radošo industriju biznesa platforma – atbalsta un sadarbības instrumenti, kuru uzdevums būs sekmēt radošo industriju attīstību Latvijā un celt Latvijas ekonomikas konkurētspēju.

Radošās darbības nedēļa *Radi!* aizsāk brīvprātīgo kustību un paver iespējas ikvienam sabiedrības loceklim iekļauties Radošajā Latvijā, kļūstot par tās piederīgo – radu. Pamatnostādnes „Radošā Latvija 2014-2020” balstīsies Latvijas Ilgtspējīgas attīstības stratēģijā 2030, būs cieši sasaistīts ar Nacionālās attīstības plānu un ES fondu nākamo plānošanas periodu. Pamatnostādnes iezīmēs rīcībpolitiku vairākos virzienos – radošā ekonomika, radošā izglītība, radošu teritoriju attīstība un kultūra kā radošuma kodols.

No 12. līdz 18. martam visā Latvija norit Radošās darbības nedēļa RADI!, kuras mērķis ir parādīt Latvijas radošo potenciālu, pieredzi un sasniegumus, kā arī veicināt izpratni un interesi par radošo un kultūras industriju sektoru, radošumu veicinošu izglītību, inovācijām un zināšanu ekonomiku un radošu pārvaldību. Nedēļas iniciatori ir Kultūras ministrija un Britu Padome Latvijā. Nedēļas RADI! galvenais uzdevumsir izveidot radošās darbība nedēļas Radi! laikā radošu ilgtermiņa partnerību starp valsts pārvaldi, pašvaldībām, nevaldības organizācijām un uzņēmējiem “Radošās Latvijas” stratēģijas un sadarbības platformas izveidei un īstenošanai vietējā, nacionālajā un starptautiskajā līmenī.

Pilna pasākumu programma atrodama [www.radilatvija.lv](http://www.radilatvija.lv/)

Fotogrāfijas no diskusijas - Britu padomes un radilatvija flickr.com kontos.

Informāciju sagatavoja

Annija Senakola

Kultūras ministrijas

Sabiedrisko attiecību speciāliste

+371 67330254

+371 26304460